|  |  |
| --- | --- |
| ***ОДОБРЯВАМ:*** |  |
|  | ***Миглена Павлова изпълнителен директор на АОП*** |

**СТАНОВИЩЕ\***за осъществен контрол по чл. 233 от ЗОП**ВЪЗЛОЖИТЕЛ**

|  |  |
| --- | --- |
| Наименование: | **Университетска многопрофилна болница за активно лечение /МБАЛ/ "Царица Йоанна - ИСУЛ" ЕАД - София /Старо наименование - Многопрофилна болница за активно лечение /МБАЛ/ "Царица Йоанна" ЕАД** |
| Вид: | **Публичен** |
| Партиден номер в РОП: | **494** |

**ПОРЪЧКА**

|  |  |
| --- | --- |
| Обект на поръчката: | **Услуги** |
| Предмет:**Абонаментно и сервизно обслужване на високоспециализирана медицинска апаратура, произведена от „Вариан Медикъл Системс”, САЩ, намираща се в Клиника по лъчелечение на УМБАЛ„Царица Йоанна-ИСУЛ”ЕАД, обособена в две позиции. Абонамента и за двете обособени позиции включва: профилактика съгласно предписанията на производителя на отделните модули и компоненти; превантивна сервизна поддръжка на отделните модули и компоненти; диагностициране и сервизна дейност; консумативи, необходими за сервизната поддръжка; труд и доставка на резервни части, необходими за сервизната поддръжка /без включени вакуумни елементи/; отстраняване на сервизни проблеми на софтуера; своевременен ъпгрейд на софтуера при заявка от производителя.** | |
| Прогнозна стойност: | **2013240 BGN** |

**ПРОЦЕДУРА**

|  |  |
| --- | --- |
| Уникален номер в РОП: | **00494-2017-0027** |
| Вид на процедурата: | **Договаряне без предварително обявление** |
| Решение за откриване на процедурата: | **№ 61 от 17.10.2017 г.** |

**СТАНОВИЩЕ**

|  |  |
| --- | --- |
| Прилагано правно основание: | **Чл. 79, ал. 1, т. 3 от ЗОП** |
| **Изисквания на ЗОП:**  - Поръчката може да бъде изпълнена само от определен изпълнител поради липса на конкуренция, дължаща се на технически причини;  - Не съществува достатъчно добра алтернатива или заместител и отсъствието на конкуренция не се дължи на изкуствено стесняване на параметрите на поръчката.    **Представени от възложителя мотиви и доказателства:**  В Агенцията по обществени поръчки (АОП) е представено Решение № 61 от  17.10.2017 г.  на изпълнителния директор на УМБАЛ „Царица Йоанна – ИСУЛ“ ЕАД за откриване на процедура на договаряне без предварително обявление на основание чл. 79, ал. 1, т. 3, б. „б“ от ЗОП.  В решението за откриване на процедурата е отбелязано, че прогнозната стойност на поръчката е 2 013 240 лв. без ДДС.  Видно от поле V.2) на решението, за участие в договарянето ще бъде поканено дружеството „Варинак България” ЕООД, гр. София.  Според приложената покана за участие в договарянето, договорите по двете обособени позиции ще се сключат за срок от три години, считано от датата на подписването им, като договорът за обособена позиция № 2 ще влезе в сила от 18.05.2018 г.  В подкрепа на изложените мотиви в АОП е представено копие на официален превод на български език на Писмо, издадено от „Вариан Медикал Системс“, Швейцария на 10.04.2017 г., с което се потвърждава, че от 01.01.2017 г. до 31.01.2018 г. „Варинак България” ЕООД е изключителният представител за всички продукти и услуги на „Вариан Медикал Системс“ на територията на РБългария и има право да представя и промотира цялата гама от продукти и услуги. Посочва се, че „Вариан Медикал Системс“ гарантира, че обичайните услуги и гаранционни условия на компанията се предлагат на клиентите в България според условията на съответната приета поръчка и/или договор за покупка.  Направена проверка в Регистъра на обществените поръчки (РОП) по отношение на услугите по абонаментно и сервизно поддръжане на двете апаратури, включени в предмета на поръчката, установи, че за апаратурата в обособена позиция № 2 (линеен ускорител модел Clinac iX/MLC120/PVAS1000/OVI/CBCT/RPM/RA, в комплект с многолистен колиматор и планираща система) се съдържа следната информация:  - през 2011 г. възложителят е провел процедура на договаряне с обявление на основание чл. 84, т. 1 от ЗОП (отм.), открита с Решение № 34 от 07.11.2011 г. За неин изпълнител е избран “Варинак България” ЕООД, с когото е сключен договор № 97 с предмет “Абонаментна поддръжка на линеен ускорител модел Clinac iX/MLC120/PVAS1000/OVI/CBCT/RPM/RA, в комплект с многолистен колиматор и планираща система в УМБАЛ “Царица Йоанна-ИСУЛ” ЕАД“, на стойност 508 089,6 лв. без ДДС. В РОП няма данни за приключване на изпълнението на договора. Информация за процедурата е вписана в Регистъра под уникален номер № 00494-2011-0018;  - през 2015 г., с Решение № 20 от 09.03.2015 г. на възложителя е стартирана „открита“ процедура по ЗОП. Изпълнението е възложено на “Варинак България” ЕООД, по силата на договор № 178 с предмет „Абонаментно и сервизно обслужване на медицинска апаратура - линеен ускорител модел Clinac iX/ MLC 120/ PVAS 1000/OVI/CBCT/RPM/RA, в комплект с многолистен колиматор и планираща система, произведени от „Вариан Медикъл Системс”-САЩ, намиращи се в Клиника по лъчелечение на УМБАЛ „Царица Йоанна-ИСУЛ” ЕАД“, на стойност 1 008 000 лв. без ДДС. В Решението за откриване и в Обявлението е записано, че апаратурата е производство на „Вариан Медикъл Системс”, САЩ. В РОП няма данни за приключване на изпълнението на договора. Информация за процедурата е вписана в Регистъра под уникален номер № 00494-2015-0014.    **Изводи:**  С разглежданата процедура на договаряне без предварително обявление се цели осигуряване на абонаментно и сервизно обслужване на високоспециализирана медицинска апаратура - високоенергиен медицински линеен ускорител модел TrueBeam и линеен ускорител модел Clinac iX/MLC120/PVAS1000/OVI/ CBCT/RPM/RA в комплект с многолистен колиматор и планираща система за срок от три години. Според описанието на предмета, договорът включва профилактика, сервизна поддръжка на отделните модули и компоненти, доставка на резервни части, отстраняване на сервизни проблеми на софтуера и ъпгрейд на софтуера, при заявка на производителя. За възлагането й възложителят се позовава на чл. 79, ал. 1, т. 3, б. „б” от ЗОП, който се прилага, когато поръчката може да бъде изпълнена само от конкретно физическо или юридическо лице поради наличие на технически причини. В случая изборът на процедура се аргументира с липсата на конкуренция при предоставяне на услугата по сервизно обслужване. В мотивите за откриването й се излага твърдението, че апаратите са произведени от „Вариан Медикъл Системс”, САЩ и възлаганите дейности могат да бъдат изпълнени единствено от лице, посочено от производителя, с което се обезпечава надеждното и безопасно за здравето на пациентите функциониране на линейните ускорители. Като доказателство e представено писмо от 10.04.2017 г. от производителя „Вариан Медикал Системс“, с което на дружеството „Варинак България“ ЕООД, поканено за изпълнител на възлагания в случая договор, се предоставя качеството на изключителен представител за всички продукти и услуги на територията на Р България. В писмото е записано, че „Варинак България” ЕООД притежава изключителните права да „представя и промотира“ цялата гама продукти и услуги на „Вариан Медикъл Системс”. Други документи, които да удостоверяват, че при изпълнение от друго лице няма да се постигне  надеждното и безопасно функциониране на апаратите не са приложени. Същевременно, от информацията в Регистъра е видно, че абонаментната поддръжка на втория апарат - линеен ускорител модел Clinac iX/MLC120/PVAS1000/OVI/ CBCT/RPM/RA в комплект с многолистен колиматор и планираща система, е възлагана на „Варинак България“ ЕООД след провеждане на конкурентни процедури - договаряне с обявление на основание чл. 84, т. 1 от ЗОП (отм.) и „открита“ процедура по ЗОП (отм.). Доколкото не са предоставени обосновани доводи и относими документи, които да изяснят обхвата на правата на поканеното лице по отношение на апаратурата, както и дали възложените права, обективно биха попречили по един или друг начин дейностите да бъдат осъществявани и от други лица, в случая не може да се обоснове заключение, че поканеното лице е единствен възможен изпълнител.  В допълнение, в поканата за участие е записано, че договорите по двете обособени позиции ще се сключат за срок от три години, а договорът за обособена позиция № 2 ще влезе в сила от 18.05.2018 г. В приложеното като доказателство писмо „Варинак България“ ЕООД е посочен за изключителен представител на „Вариан Медикъл Системс” за периода от 01.01.2017 г. до 31.01.2018 г. В тази връзка и доколкото в мотивите се твърди, че изпълнител на договора трябва да е лице, посочено от производителя, възложителят следва да разполага с допълнителни доказателства, че и след 31.01.2018 г., т.е. до края на изпълнение на възлаганите договори, поканеното лице ще притежава права да извършва дейностите или да съобрази срокът за изпълнение с това обстоятелство.  Предвид изложеното, прилагането на избраното правно основание не може да се приеме за безспорно доказано. | |

**ЗАКЛЮЧЕНИЕ**

|  |
| --- |
| Прилагането на избраното правно основание не е безспорно доказано |

***\* Забележка:*** Съгласно чл. 229, ал. 2 от ЗОП с контрола по чл. 233 от ЗОП се оказва методическа помощ за законосъобразност при възлагането на обществени поръчки. Когато законосъобразното прилагане на избраното правно основание не е безспорно доказано при контрола и процедурата завърши със сключване на договор, АОП уведомява органите по чл. 238, ал. 1 от ЗОП (чл. 135, ал. 3 от ППЗОП).